Lokummerne og de fine toiletter lukkes nu for offentligheden på det store torv i badebyen Blokhus. De er blevet for dyre, mener Jammerbugt Kommune. Det bliver i stedet toiletvogne, som lokale og turister fremover må benytte, når byen bliver fluepapir i sommermånederne. - Der kan ikke være nogen, der synes, det er det rigtige for Blokhus det her, lyder det fra den ene part i konflikten, indehaver af Kalstrup Livsstilshus, Per Kalstrup, der selv mener, det er pinligt. Hør hvorfor, han mener, det er pinligt i interviewet nederst. Siden 2017 har netop den hvide, markante bygning på torvet givet værdigt trængende mulighed for at lade vandet. Men da Per Kalstrup for første gang har varslet prisstigninger over for kommunen for den service, har Mogens Christen Gade (V), Jammerbugts borgmester sagt stop. -	Det er jo ikke optimalt, men vi må tage den virkelighed, der er, siger han til TV2 Nord. Men er det ikke fair nok med inflation og generelle prisstigninger, at han hæver prisen for første gang i seks år? - Jo det kan godt være, men det er voldsomt med 45 procent, siger borgmesteren. Udsteder toiletgaranti Snart står den helt store sommersæson for døren for Vesterhavs-byen og det betyder, at de tusindvis af turister på torvet og stranden må tage til takke med toiletvogne. - Selvfølgelig skal folk kunne komme på toilettet - også i højsæsonen, forsikrer borgmester i Jammerbugt, Mogens Christen Gade (V). Tilbage hos Per Kalstrup, hvis butik med dens prominente placering på byens centrale torv, er forklaringen simpel - tiderne: - Alle ting stiger, fortæller han, og siger han ønskede en dialog for et halvt år siden. Uden held. -	Vi er jo også nødt til at kigge på vores omkostninger – og vi har et tab, vi har set igennem fingre med. Vi har haft nogle gode år, hvor vi har valgt at ofre lidt, fordi det kommer alle til gavn, fortsætter Per Kalstrup og kalder det "et stort tilbageskridt." Hvad med de handicappede? 'Pinligt,' mener han sågar, det er. Han har haft Livsstilhuset i 14 år i byen og har kun set Blokhus tage gode skridt mod at blive et nordjysk sommerparadis. -	At vi skal tilbyde gæster toiletvogne er lidt pinligt. -	I går havde vi en ældre tysk dame, der var lidt handicappet, og selvfølgelig viser vi hende op på vores kundetoilet. Så tænker man på de handicappede også, når man stiller toiletvogne op? spørger han retorisk, inden han konstaterer: - Der kan ikke være nogen, der synes, det er det rigtige for Blokhus, det her. Mogens Christen Gade (V) havde gerne set, at aftalen med Per Kalstrup stadig var gældende - og siger han også gerne havde betalt mere end den hidtidige. - Det (45 procent stigning) er jo voldsomt på en gang. Vi får flere og flere gæster, og Blokhus er blevet vældig populær og mere besøgt end tidligere. Men vi må bare sige, at vi jo har en forpligtelse til at afprøve muligheder, lyder det fra borgmesteren og peger på, at borgernes penge skal bruges bedst muligt.

Referat:
- Pinligt for byen, lyder kritikken.